**Posjet dr. Marka H. Ebella Požeško-slavonskoj županiji tijekom boravka u Hrvatskoj**

Tijekom nedavnog posjeta Hrvatskoj, dr. Mark H. Ebell, ugledni profesor epidemiologije i biostatistike, našao je vremena posjetiti Požegu i Požeško-slavonsku županiju. Posjet je organizirao profesor Medicinskog fakulteta Sveučilišta u Zagrebu Zdenko Sonicki, a domaćini su bili ravnatelji Zavoda za javno zdravstvo i Doma zdravlja, Mato Matijević i Marijan Višaticki, te dr. sc. Jasmina Kovačević, specijalistica javnoga zdravstva.

Dr. Ebell je diplomirao na Medicinskom fakultetu Sveučilišta Michigan, završio specijalizaciju iz obiteljske medicine te stekao diplomu iz javnog zdravstva. Trenutno je profesor na Odjelu za epidemiologiju i biostatistiku na Kolegiju za javno zdravstvo Sveučilišta Georgia (SAD). Tijekom svoje karijere objavio je više od 500 znanstvenih radova te napisao ili uredio osam knjiga.

Uz druge interese, dr. Ebell je glavni urednik platforme Essential Evidence Plus (https://www.essentialevidenceplus.com/), koja sažeto prikazuje aktualne, na dokazima temeljene preporuke, terapijske protokole i kalkulatore jednostavne za korištenje u svakodnevnom radu liječnika i drugih zdravstvenih djelatnika. Također, POEMs (Patient-Oriented Evidence that Matters) pruža sažetke najnovijih i najrelevantnijih istraživanja, koja pomažu kliničarima da ostanu u tijeku s novim znanstvenim spoznajama sa značajnim utjecajem na svakodnevnu praksu.

Tijekom posjeta Požeško-slavonskoj županiji, domaćini su imali priliku razgovarati o područjima zajedničkog interesa, uključujući medicinu utemeljenu na dokazima, kliničko donošenje odluka i probir za rak.

Ovaj posjet predstavlja početak suradnje u području javnog zdravstva i medicinske edukacije.

**Na fotografiji:**

S lijeva na desno: prof. Zdenko Sonicki sa suprugom, Mato Matijević, Jasmina Kovačević, prof. Mark Ebell i Marijan Višaticki.

